विद्यार्थियों को अच्छी परीक्षा तैयारी के लिए मैं जो पहला सुझाव देना चाहता हूं, वह है अपनी रूचि के अनुसार अध्ययन के समय का चुनाव। प्रायः प्रत्येक माता-पिता बच्चों को सुबह जल्दी उठकर पढ़ने की सलाह देते है। कुछ का यह तर्क भी होता है, कि शाम के वक्त अच्छी पढ़ाई होती है। रात में अधिक देर तक पढ़ना भी किसी-किसी को बड़ा अच्छा लगता है। मैं तो यही कहना चाहता हूं कि जिस वक्त भी आप अपने मन पर नियंत्रण रख सके अर्थात वह पढ़ाई के अलावा यहां वहां न भटके उसे ही अपने अध्ययन कर समय बना लेना चाहिए। यदि आप यह समझते है कि सुबह का 5 या 4 बजे का समय आपकी नींद का समय हो तो, इसे दबाव में अपने पढ़ने का समय कतई न बनाये। सुबह 6 बजे उठने के साथ चाय और नाश्ते के बाद यदि आप अच्छे ढंग से पढ़ सकते है, तो इसे भी गलत नहीं कहा जा सकता है। कुछ ऐसा ही शाम के वक्त का समय भी निर्धारित किया जा सकता है। दोपहर में हल्की नींद के बाद शाम 5 बजे से 7 बजे तक का समय पढ़ाई के लिए उचित हो सकता है। एक बात विद्यार्थियों को अवश्य ध्यान में रखना चाहिए कि पढ़ाई के बीच बीच में विश्राम जरूर लें। लगातार पढ़ने से मन बोझिल हो जाता है और उचित रूप में पढ़ी गई सामग्री स्थायी नहीं हो पाती है। अधिक से अधिक 50 मिनट के समय के बाद 10 से 15 मिनट का विश्राम लेना बेहतर माना जा सकता है।